કારતક માસમાં ઠંડીએ જમાવટ કર્યા બાદ વાવાઝોડાના કારણે વાતાવરણમાંથી ઠંડીનું પ્રમાણ ઘટી રહ્યું છે. રાજયના મોટા શહેરોમાં રાત્રે ગરમ કપડાં પહેરવા પડે અને બપોરે એ.સી કે પંખા શરૂ રાખવા પડે તેવી સ્થિતિ સર્જાઈ રહી છે. તેવા સમયે ગુજરાતમાં ખેડૂતોની ચિંતા ફરી વધી છે.
જાણકારોના વર્ણવ્યા મુજબ વેસ્ટર્ન ડિસ્ટર્બન્સના કારણે સામાન્ય વરસાદની સંભાવના છે. સૌરાષ્ટ્ર અને દક્ષિણ ગુજરાતના કેટલાક વિસ્તારોમાં વાતાવરણમાં પલટો આવી શકે છે. 10 અને 11 ડિસેમ્બરે સોમનાથ, સુરત, ભાવનગર, દાહોદ, પંચમહાલ, વડોદરા, આણંદ જિલ્લામાં છુટા છવાયા વરસાદની સંભાવના છે.
રાજ્યમાં કેટલાક વિસ્તારોમાં આગામી 10 અને 11 ડિસેમ્બરે કમોસમી વરસાદ પડી શકે છે. અમદાવાદ, સુરત. વડોદરા સહિત કેટલાક વિસ્તારોમાં કમોસમી વરસાદની આગાહી સાથે જ તંત્ર પણ સાબદુ થયું છે. કારણ કે, કાંઠા વિસ્તારમાં જોરદાર પવન સાથે વરસાદની આગાહી થઈ છે.
આ સાથે જ ધરતીપુત્રો કે જેઓનો ચાલુ વર્ષનો કપાસ, મગળફળી, તલ, બાજરીનો પાક નિષ્ફળ ગયા બાદ હવે શિયાળુ પાક સારો થાય આશા હતી તે તમામ ચિંતાતૂર બની ગયા છે.